(Ministru kabineta

rīkojums Nr. )

Sabiedrības veselības pamatnostādņu 2014.–2020.gadam kopsavilkums

Sabiedrības veselības pamatnostādnes 2014.–2020.gadam (turpmāk - Pamatnostādnes) ir vidēja termiņa politikas plānošanas dokuments, kas balstās uz PVO Eiropas reģiona stratēģiju “Veselība 2020” un ir izstrādāts, lai aktualizētu Sabiedrības veselības pamatnostādnēs 2011.-2017.gadam iekļauto situācijas raksturojumu, problēmu formulējumu, mērķus, politikas rezultātus, rīcības virzienos ietvertos uzdevumus[[1]](#footnote-1) un saskaņotu tos ar NAP2020 un jauno finanšu plānošanas periodu.

Latvijas iedzīvotāju galvenie nāves cēloņi ir neinfekciju slimības: galvenokārt sirds un asinsvadu slimības, ļaundabīgie audzēji un ārējie nāves cēloņi.

 Neinfekciju slimību attīstību lielā mērā ietekmē ar dzīvesveidu saistīti faktori − neveselīgs uzturs, nepietiekama fiziskā aktivitāte un kaitīgi ieradumi (smēķēšana, alkohola un narkotisko vielu lietošana). Efektīvākā sirds un asinsvadu slimību profilakse ir smēķēšanas atmešana, regulāras fiziskas aktivitātes, veselīga uztura izvēle un adekvāta ķermeņa svara uzturēšana.

 Bērna veselību un attīstību līdz dzimšanai un pirmajā dzīves gadā galvenokārt nosaka mātes un tēva veselība, kā arī vecāku zināšanas par savu un gaidāmā bērna veselību un viņu rūpes par bērnu. Taču vecāku zināšanas par atkarību izraisošo vielu lietošanas negatīvo ietekmi uz grūtnieces un augļa veselību, par grūtnieces veselības aprūpes savlaicīgas uzsākšanas nozīmi un profilakses pasākumiem traumatisma mazināšanai bērniem ir nepietiekamas.

Ārējo nāves cēloņu dēļ Latvijā katru gadu tiek zaudēts vairāk nekā 40 tūkstoši PZMG līdz 64 gadu vecumam. Latvijā mirstība no ārējiem nāves cēloņiem ir apmēram divas reizes lielāka nekā vidēji ES. Nāves gadījumi ārējo cēloņu dēļ ir tie, kurus iespējams novērst, veicinot apkārtējās vides drošību (piemēram, ceļu satiksmi, mājokļa drošību), kā arī izglītojot sabiedrību par dzīvesveida paradumu un uzvedības ietekmi uz personas veselību.

Vairāku infekcijas slimību izplatība daudzās pasaules un ES valstīs, tai skaitā Latvijā, ir pārtraukta, ierobežota vai pilnībā likvidēta, ieviešot jaunas efektīvas vakcīnas, pilnveidojot epidemioloģiskās uzraudzības sistēmu, kā arī efektīvi koordinējot starptautisku rīcību epidēmiju gadījumos. Tai pašā laikā joprojām pastāv epidēmiju riski, jo infekcijas slimības mūsdienās pasaulē izplatās satraucoši ātri, nerespektējot valstu robežas un dzīves līmeni valstī. Viens no būtiskākajiem priekšnoteikumiem kvalitatīvas un ilgtspējīgas veselības aprūpes nodrošināšanai ir antimikrobās rezistences uzraudzība un kontrole.

Veselības aprūpes sistēmai nav pietiekams valsts finansiālais atbalsts, kā arī ir augsts pacientu tiešo maksājumu līmenis, un tas būtiski ietekmē pieejamību veselības aprūpei. Veselības aprūpes sistēma risina ielaistas veselības problēmas, jo pacientiem ne vienmēr ir iespēja laicīgi vērsties pie ārsta.

Sabiedrības veselības politikas virsmērķis ir palielināt Latvijas iedzīvotāju veselīgi nodzīvoto mūža gadu skaitu un novērst priekšlaicīgu nāvi, saglabājot, uzlabojot un atjaunojot veselību.

Līdz 2020.gadam paveicamais:

* par 3 gadiem palielināt veselīgi nodzīvoto mūža gadu skaitu

(2020.gadā sasniegt 57 gadus vīriešiem un 60 gadus sievietēm).

* par 11% samazināt potenciāli zaudēto mūža gadu (līdz 64 g.v.) rādītāju

(2020.gadā sasniegt 5300 uz 100 000 iedzīvotāju).

Politikas virsmērķa sasniegšanai ir izvirzīti šādi apakšmērķi:

1. Novērst nevienlīdzību veselības jomā, veicot pasākumus, lai nodrošinātu Latvijas iedzīvotājiem vienādas iespējas veselības veicināšanā un veselības aprūpē.
2. Samazināt priekšlaicīgu mirstību no neinfekciju slimībām, mazinot riska faktoru negatīvo ietekmi uz veselību.
3. Uzlabot mātes, tēva un bērna veselību, samazināt zīdaiņu mirstību.
4. Veicināt veselīgu un drošu dzīves un darba vidi, samazināt traumatismu un mirstību no ārējiem nāves cēloņiem.
5. Samazināt iedzīvotāju saslimstību ar infekcijas slimībām.
6. Nodrošināt efektīvu veselības aprūpes sistēmas pārvaldi un racionālu resursu izmantošanu, lai sekmētu veselības aprūpes sistēmas darbības ilgtspējību un vienlīdzīgu pieeju visiem Latvijas iedzīvotājiem kvalitatīviem veselības aprūpes pakalpojumiem, kas tiek apmaksāti no valsts budžeta līdzekļiem.

Galvenie rīcības virzieni izvirzītā mērķa sasniegšanai ir:

* Partnerības un starpnozaru sadarbības nodrošināšana, veicinot vienlīdzīgas veselības iespējas visiem iedzīvotājiem
* Neinfekciju slimību riska faktoru izplatības mazināšana
* Grūtnieču un bērnu veselības uzlabošana
* Traumatisma un vides risku ietekmes uz sabiedrības veselību mazināšana
* Infekcijas slimību profilakse
* Kvalitatīvas, drošas un ilgtspējīgas veselības aprūpes pakalpojumu sistēmas veidošana (t.sk. pacienta iemaksu samazināšana, rindu uz plānveida pakalpojumu saņemšanu saīsināšana, darba samaksas paaugstināšana veselības aprūpes nozares darbiniekiem), nodrošinot pakalpojumu vienlīdzīgu pieejamību visiem Latvijas iedzīvotājiem.

Pamatnostādnēs paredzēto pasākumu īstenošanai nepieciešami papildu budžeta līdzekļi (pret 2014.gadu) 2015.gadā – 105 666 tūkst.euro, 2016.gadā – 209 367 tūkst.euro, 2017.gadā – 377 225 tūkst.euro, 2018.gadā – 542 494 tūkst.euro, 2019.gadā – 612 334 tūkst.euro un 2020.gadā – 680 910 tūkst.euro, tajā skaitā:

* Veselības ministrijai 2015.gadā – 105 666 tūkst.euro, 2016.gadā – 204 628 tūkst.euro, 2017.gadā – 367 855 tūkst.euro, 2018.gadā – 528 605 tūkst.euro, 2019.gadā – 598 445 tūkst.euro un 2020.gadā – 667 021 tūkst.euro;
* Izglītības un zinātnes ministrijai – 2016.gadā – 4 739 tūkst.euro, 2017.gadā – 9 370 tūkst.euro, 2018.gadā un turpmāk ik gadu – 13 889 tūkst.euro.

Veselības ministra vietā

Ministru prezidente L.Straujuma

18.09.2014 14:08

734

Valērija Muižniece-Briede

tālr. 67876027

Valerija.Muizniece@vm.gov.lv

1. Pamatnostādņu sagatavošanai tika izmantots Latvijas Universitātes veiktais pētījums „Izvērtējuma veikšana Sabiedrības veselības pamatnostādņu 2014. – 2020.gadam izstrādei”. [↑](#footnote-ref-1)